নিয়মিত কর্মীর বদলে অস্থায়ী নিয়োগের তীব্র সমালোচনা সুপ্রিম কোর্টের

ওয়েব ডেস্ক: সরকারি দফতরে দীর্ঘদিন ধরে চলা অস্থায়ী কর্মী (Temporary Worker) দিয়ে নিয়মিত কাজ করানোর প্রথার বিরুদ্ধে কড়া অবস্থান নিল সুপ্রিম কোর্ট (Supreme Court)। আদালতের পর্যবেক্ষণ, এই ধরনের অ্যাডহক ব্যবস্থা আসলে এক ধরনের অন্যায্য শোষণ, যা কোনওভাবেই গ্রহণযোগ্য নয়। নিয়মিত এবং ধারাবাহিক কাজের জন্য অনুমোদিত পদ সৃষ্টি করা সরকারের অন্যতম দায়িত্ব।

উত্তরপ্রদেশের (Uttar Pradesh) কয়েকজন চতুর্থ শ্রেণীর কর্মীর আবেদন ঘিরেই এই গুরুত্বপূর্ণ রায়। ১৯৮৯ থেকে ১৯৯২ সালের মধ্যে দৈনিক মজুরির ভিত্তিতে তাঁদের নিয়োগ করা হয়েছিল। এক গাড়িচালক সহ মোট পাঁচজন কর্মী কয়েক দশক ধরে দফতরে কাজ করলেও, আর্থিক সংকট এবং নতুন পদ সৃষ্টিতে বিধিনিষেধের অজুহাত দেখিয়ে তাঁদের নিয়মিতকরণের দাবি সরকার খারিজ করে। এই সিদ্ধান্তে সায় দিয়েছিল এলাহাবাদ হাইকোর্টও।

আরও পড়ুন: আধার নাগরিকত্বের স্বয়ংসম্পূর্ণ প্রামাণ্য নথি নয়: সুপ্রিম কোর্ট

কিন্তু বিচারপতি বিক্রম নাথ ও বিচারপতি সন্দীপ মেহেতার নেতৃত্বাধীন সুপ্রিম কোর্টের ডিভিশন বেঞ্চ হাইকোর্টের রায় বাতিল করে স্পষ্ট জানিয়ে দিয়েছে, অস্থায়ীদের কাঁধে নিয়মিত কর্মীর দায়িত্ব চাপিয়ে দেওয়া কোনওভাবেই সমর্থনযোগ্য নয়। আদালতের মন্তব্য, “রাজ্য বা কেন্দ্রীয় সরকার বাজারের কোনও বেসরকারি প্রতিষ্ঠান নয়। তারা সাংবিধানিক কর্মদাতা, তাই তাদের দায়িত্ব অনুমোদিত পথে নিয়মিত পদ সৃষ্টি করা।”

এই রায়কে কেন্দ্র করে নতুন করে আলোচনায় উঠেছে অস্থায়ী কর্মীদের ভবিষ্যৎ। বিশেষজ্ঞদের মতে, সুপ্রিম কোর্টের নির্দেশ স্পষ্টতই সরকারের ওপর চাপ তৈরি করবে, যাতে দীর্ঘদিন ধরে একই ধরনের কাজে যুক্ত অস্থায়ী কর্মীদের জন্য যথাযথ পদ সৃষ্টির প্রক্রিয়া শুরু হয়।

দেখুন আরও খবর: